Twee kinders in PE geskietGelvendale in Port Elizabeth. Foto: Google Maps Kapt. Johan Rheeder, woordvoerder van die polisie, het aan Maroela Media gesê ŉ 30-jarige man beweer hy het Saterdagaand in ŉ straat in die Gelvendale-woonbuurt afgestap toe ses mans hom glo gekonfronteer het. Volgens hom was die mans met messe gewapen en hulle wou hom beroof. Volgens Rheeder beweer die man hy het sy vuurwapen uitgepluk en talle skote afgevuur. Rheeder het gesê die seuntjie, wat glo in die straat gespeel het, is in die rug getref. Hy is op die toneel dood verklaar. ŉ Hond is ook doodgeskiet. Rheeder het gesê die 30-jarige man is op die toneel in hegtenis geneem. ŉ Woedende skare het intussen op die toneel saamgedrom en geëis dat die polisie die man vrylaat sodat hulle hom self kan “uitsorteer”. Die skare het oproerig geraak en die polisie se voertuie met klippe bestook. ŉ Polisiebeampte is beseer en vyf voertuie is beskadig. Volgens Rheeder het die verdagte ŉ gesteelde en ongelisensieerde vuurwapen in sy besit gehad. Hy sal Maandag in die hof verskyn op aanklag van moord, kwaadwillige saakbeskadiging en die onwettige besit van ŉ vuurwapen en ammunisie. Rheeder het intussen gesê ŉ tienjarige meisie is Sondagoggend ook in Gelvendale geskiet. Sy is in ŉ kritieke toestand in die hospitaal. Volgens Rheeder hou die aanvalle vermoedelik met bendegeweld verband.